L'Ajuntament de Sagunt fa una crida per a localitzar a familiars de dos veïns de Sagunt afusellats a Paterna en 1939
03 d’agost 2022

![](/media/gmnc1jnr/c1_mini_m1_llamamientofamiliaressaguntofosas22y95paterna.jpg?width=850&height=637.5)

L'Ajuntament de Sagunt, a través de la Regidoria de Memòria Històrica i Democràtica, està col·laborant amb diferents associacions de familiars de víctimes del franquisme de diverses fosses de Paterna. Per este motiu, des del departament es fa una crida per a localitzar als familiars de dos veïns de Sagunt que van ser afusellats a Paterna en 1939.

Un d'ells és José Sanchis Torrent, llaurador de professió, afusellat el 17 de novembre de 1939 quan tenia 46 anys, i enterrat en la Fossa 95. L'altre és Hipólito Delgado Ferrer, assassinat el 28 de juliol de 1939 a l'edat de 25 anys, membre del sindicat CNT, calderer i enterrat en la Fossa 22.

Des de la Federació d'Associacions de Familiars de Víctimes del Franquisme de les Fosses de Paterna es continua buscant a familiars per a poder fer les necessàries proves d'ADN i, d'esta manera, poder confirmar la identitat de les restes exhumades.

L'excavació de la Fossa 22 ja es va iniciar en 2018 amb fons de la Delegació de Memòria Històrica de la Diputació de València. Es buscava exhumar un total de 39 cossos de veïns de la província de València, entre els quals hi havia persones de Sagunt i Canet d'en Berenguer. Un d'eixos cossos és el d'Hipólito Delgado, del qual es necessita localitzar algun familiar per a poder identificar les restes. Un altre dels veïns de Sagunt de la Fossa 22 era Mariano Pinilla, que ja va ser exhumat, identificat i posteriorment inhumat en el cementeri del Port de Sagunt en 2020.

D'altra banda, la Conselleria de Participació, Transparència, Cooperació i Qualitat Democràtica té previst obrir nou fosses comunes del franquisme durant el present exercici; entre les quals, la Fossa 95, que compta amb 46 cossos dels quals sis són persones de Sagunt que van ser afusellades el 17 de novembre de 1939 a Paterna. L'Associació de Familiars d'esta fossa ja ha localitzat familiars de cinc d'estos veïns, però continua buscant els familiars de José Sanchis Torrent per a tindre més garanties a l'hora d'identificar el cos, atés que en els pròxims mesos començaran les tasques d'exhumació del lloc.

Si vosté és familiar o descendent d'alguna d'estes dos persones o té informació sobre esta qüestió, pot posar-se en contacte amb estes dos associacions en els següents correus i telèfons: [**projecte\_fossescv@gva.es**](mailto:projecte_fossescv@gva.es), telèfon 680 533 221, per una banda; i [**fosa95paterna@gmail.com**](mailto:fosa95paterna@gmail.com), telèfon 691 52 51 57.

*   [](http://www.facebook.com/sharer.php?u=https://aytosagunto.es/va/actualitat/crida-a-familiars-de-dos-veins-de-sagunt-afusellats-en-paterna-en-1939-2022-08-03/ "Facebook")
*   [](http://twitter.com/share?url=https://aytosagunto.es/va/actualitat/crida-a-familiars-de-dos-veins-de-sagunt-afusellats-en-paterna-en-1939-2022-08-03/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/crida-a-familiars-de-dos-veins-de-sagunt-afusellats-en-paterna-en-1939-2022-08-03/ "Linked In")
*   [](mailto:?body=https://aytosagunto.es/va/actualitat/crida-a-familiars-de-dos-veins-de-sagunt-afusellats-en-paterna-en-1939-2022-08-03/)